CELEX: 62013TN0546
Language: mt
Date: 2013-10-20 00:00:00
Title: Kawża T-546/13: Rikors ippreżentat fl- 20 ta’ Ottubru 2013 — Šumelj et vs L-Unjoni Ewropea

14.12.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 367/34
            
         Rikors ippreżentat fl-20 ta’ Ottubru 2013 — Šumelj et vs L-Unjoni Ewropea
   (Kawża T-546/13)
   2013/C 367/60
   Lingwa tal-kawża: il-Kroat
   
      Partijiet
   
   
      Rikorrenti: Ante Šumelj (Żagreb, il-Kroazja), Dubravka Bašljan (Żagreb), Đurđica Crnčević (Sv. Ivan Zelina, il-Kroazja), Miroslav Lovreković (Križevci, il-Kroazja) (rappreżentant: Mato Krmek, avukat)
   
      Konvenuta: L-Unjoni Ewropea
   
      Talbiet tar-rikorrenti
   
   
               —
            
            
               tikkonstata, b’digriet interlokutorju, li l-Kummissjoni Ewropea naqset milli twettaq l-obbligu li tissorvelja l-implementazzjoni tat-Trattat ta’ Adeżjoni tar-Repubblika tal-Kroazja mal-Unjoni Ewropea, li hija għandha skont l-Artikolu 36 tal-Att ta’ Adeżjoni (Anness VII, punt 1), fil-parti relatata mal-introduzzjoni tas-servizz ta’ uffiċjali pubbliċi ta’ eżekuzzjoni fis-sistema ġuridika tar-Repubblika tal-Kroazja;
            
         
               —
            
            
               tikkundanna lill-Unjoni Ewropea tikkumpensa d-dannu (materjali u morali) kkawżat lir-rikorrenti, bis-saħħa tar-responsabbiltà mhux kuntrattwali tal-Unjoni Ewropea skont it-tieni paragrafu tal-Artikolu 340 TFUE;
            
         
               —
            
            
               tikkundanna lill-Unjoni Ewropea tbati l-ispejjeż ta’ dawn il-proċeduri;
            
         
               —
            
            
               barra minn dan, ir-rikorrenti jitolbu li l-Qorti Ġenerali tissospendi kull deċiżjoni relatata mal-ammont tal-pretensjonijiet sakemm id-digriet interlokutorju li għandha tingħata f’dawn il-proċeduri jsir res judicata.
               
            
         
      Motivi u argumenti prinċipali
   
   Insostenn tar-rikors tagħhom, ir-rikorrenti jinvokaw tliet motivi.
   
               (1)
            
            
               L-ewwel motiv, ibbażat fuq il-fatt li l-Kummissjoni Ewropea kisret l-Artikolu 36 tal-Att ta’ Adeżjoni (Anness VII, punt 1), li jifforma parti integrali mit-Trattat ta’ Adeżjoni mal-Unjoni Ewropea konkluż bejn ir-Repubblika tal-Kroazja u l-Istati Membri tal-Unjoni Ewropea [Narodne novine — Međunarodni ugovori n. 2/12 (Ġurnal Uffiċjali — Trattati internazzjonali)], billi ma impedixxietx t-tneħħija tal-liġijiet li permezz tagħhom hija stabbilita u rregolata l-professjoni tal-uffiċjali pubbliċi ta’ eżekuzzjoni, li r-Repubblika tal-Kroazja kienet adottat waqt in-negozjati ta’ adeżjoni mal-Unjoni Ewropea. L-Artikolu 36 tal-Att ta’ Adeżjoni jimponi fuq il-Kummissjoni l-obbligu li tissorvelja l-impennji kollha meħuda mir-Republika tal-Kroazja matul in-negozjati ta’ adeżjoni mal-Unjoni Ewropea u, għaldaqstant, l-obbligi legali meħuda mir-Repubblika tal-Kroazja li tistabbilixxi servizz ta’ uffiċjali pubbliċi ta’ eżekuzzjoni u li toħloq il-kundizzjonijiet kollha neċessarji għall-istabbiliment komplet ta’ dan is-servizz fis-sistema ġuridika Kroata sa mhux iktar tard mill-1 ta’ Jannar 2012.
            
         
               (2)
            
            
               It-tieni motiv, ibbażat fuq il-fatt li permezz tal-ksur indikat, il-Kummissjoni Ewropea kkawżat direttament dannu lir-rikorrenti, li kienu nħatru sabiex ikopru l-pożizzjonijiet ta’ uffiċjali pubbliċi ta’ eżekuzzjoni u li kellhom aspettattivi leġittimi ta’ dħul fis-servizz fl-1 ta’ Jannar 2012.
            
         
               (3)
            
            
               It-tieni motiv ibbażat fuq fil-fatt li, billi naqset milli twettaq l-obbligi tagħha skont it-Trattat ta’ Adeżjoni, il-Kummissjoni eċċediet b’mod manifest u serju l-limiti tas-setgħa diskrezzjonali li hija għandha u, billi ppreġudikat l-aspettativi leġittimi tar-rikorrenti (maħtura uffiċjali pubbliċi ta’ eżekuzzjoni), hija kkawżatilhom danni materjali u morali kunsiderevoli li hija għandha tikkumpensa skont it-tieni paragrafu tal-Artikolu 340 TFUE.